উপজেলার কোথাও বিএনপি বা জামায়াতের কোনো পিকেটার দেখা না গেলেও অনাকাংখিত ঘটনা এড়াতে চালকরা গাড়ি নিয়ে বের হয়নি। চট্টগ্রাম,কক্সবাজার কিংবা বান্দরবান থেকে কোনো ন গাড়ি আসেনি। কেরানীহাট স্টেশন থেকেও লোকাল গাড়ি গুলো ছাড়েনি। তবে বাজালিয়া-শিলঘাটা সড়ক, মৌলভীর দোকান-চরতি সড়ক, জোট পুকুরিয়া-চরতী সড়ক, দেওদিঘী-সোনাকানিয়া, দোহাজারী-খাগরিয়া সড়কে সিএনজি অটো রিকশা চলাচল করেছে। কোথাও  কোনো অপ্রীতিকর ঘটনা ঘটেনি বলে দলীয় সূত্র ও থানা সূত্রে জানা গেছে। কেরানীহাট, সাতকানিয়া স্টেশন ও বাজালিয়ায় অবস্থিত ব্যাংক, বীমা অফিসগুলো খোলা ছিল। তবে গ্রাহক উপস্থিতি ছিল না বললেই চলে। অলস সময় কাটাতে দেখা গেছে উপস্থিত কর্মকর্তাদের। উপজেলার বিভিন্ন সড়কের মোড়ে সতর্ক অবস্থানে ছিল পুলিশ।  সাতকানিয়া (পূর্ব) শাখার শিবির সভাপতি মোঃ আবছার বলেন, এমনিতেই স্বতঃস্ফুর্ত হরতাল পালিত হচ্ছে। তাই পিকেটিং করার প্রয়োজন পড়ছে না।